open-index/open-wikipedia-markdown huggingface dataset:
Heinrich von Sybel

**Heinrich von Sybel** (1817–1895) oli saksalainen historioitsija. Hän toimi professorina Marburgin yliopistossa vuosina 1846–1856, Münchenin yliopistossa 1856–1861 ja Bonnin yliopistossa 1861–1875 sekä johti Preussin kansallisarkistoa vuodesta 1875. Sybel oli Leopold von Ranken oppilas, mutta hylkäsi tämän objektivismin ylistäessään Preussia ja saksalaisuutta. Hän toimitti pitkään *Historische Zeitschrift* -lehteä. Sybel oli myös Preussin maapäivien jäsen vuosina 1862–1864 ja 1874–1880.
## Lähteet

## Aiheesta muualla
Carl von Rosenstein

**Carl Rosén von Rosenstein** (ennen aatelointia **Aurivillius**; 13. toukokuuta 1766 Uppsala – 2. joulukuuta 1836 Uppsala) oli ruotsalainen pappi, joka toimi Uppsalan arkkipiispana vuosina 1819–1836. Tätä ennen hän oli Linköpingin hiippakunnan piispa. Hän toimi Ruotsin säätyvaltiopäivillä pappissäädyn puhemiehenä 1823, 1828–1830 ja 1834–1835. Vuonna 1820 hänet valittiin Ruotsin akatemian jäseneksi.
## Lähteet

## Aiheesta muualla
Thord Carlsson

**Thord Carlsson** (10. heinäkuuta 1931 Piitime – 7. marraskuuta 2005) oli ruotsalainen radiojuontaja. Hän aloitti Sveriges Radiossa vuonna 1964 ja juonsi muun muassa ohjelmia *Musik för fullvuxna* sekä *Ring så spelar vi!*. Lisäksi hän toimi useiden ohjelmien tuottajana.

Carlsson kuoli pitkäaikaiseen sairauteen 74-vuotiaana syksyllä 2005.
## Lähteet

## Aiheesta muualla
Väinö Karkia

**Väinö Johannes Karkia** (26. kesäkuuta 1927 Savitaipale – 7. marraskuuta 2019 Lappeenranta) oli suomalainen maastohiihtäjä. Hän edusti Suomea vuoden 1954 Falunin MM-kisoissa.

Väinö Karkia oli parhaimmillaan pitkillä hiihtomatkoilla. Hän nousi kansalliseen kärkijoukkoon 1950-luvun alussa sijoittuen yllättäjänä vuoden 1951 Salpausselän kisoissa kolmanneksi. Olympiavuonna 1952 Karkia onnistui ensimmäisissä tammikuun 40 km:n olympiakarsinnoissa, mutta epäonnistui toisissa Joensuun Kontiolahden karsinnoissa keskeyttämällä kisan. Näin olympiamatka jäi saavuttamatta. Samalla kaudella hän tuli  myöhemmin keväällä toiseksi Holmenkollenin 50 km:llä, kuten myös SM-kisoissa. Salpausselällä sijoitus oli 9. Vuoden 1953 Holmenkollenilla hän sijoittui kuudenneksi. Hän saavutti vuoden 1954 MM-kisoihin kisapaikan 50&nbsp;km:llä, mutta sijoitus oli vaatimaton eli 15. sija, mutta SM-kisoissa tuli toisen kerran SM-pronssia 50 km:llä. 

Karkia ei enää vuoden 1954 jälkeen juurikaan yltänyt huippusijoituksiin. Holmenkollenin 50&nbsp;km:n sijoitukset vuosina 1955 oli sija 6. ja 1956 sija 11. Salpausselällä parhaat 50&nbsp;km:n sijoitukset olivat vuoden 1960 sija 6. ja vuoden 1963 8. sija. SM-kisoissa parhaaksi saavutukseksi tuli vielä vuoden 1959 30&nbsp;km:n 4. sija.

Savitaipaleelta muutettuaan Karkia toimi poliisina Lappeenrannassa. Karkia joutui jättämään hiihtoladut polvivamman vuoksi, mutta voitti vielä 1960–1962 poliisien SM-hiihdoissa kolme ikämiessarjan mestaruutta. Karkia harrasti kuntourheilua ja kalastusta.

Karkia kuoli vuonna 2019. Hänet on haudattu Savitaipaleella Savitaipaleen Vanhalle hautausmaalle.

## Saavutuksia
* MM-kisoissa 15. 50 kilometrillä Falunissa 1954
* SM-hopeaa 3×10 kilometrin hiihdossa 1953 (Savitaipaleen Urheilijat)
* SM-pronssia 50 kilometrin hiihdossa 1952 ja 1954 ja 3x10 kilometrin hiihdossa 1959 (Lappeenrannan Hiihtäjät)
* Salpausselän kisojen 50 km:llä 3. (1951)
* Holmenkollenin kisojen 50 km:llä 2. (1952)

## Lähteet
Mats Svegfors

**Mats Svegfors** (s. 23. elokuuta 1948) on ruotsalainen toimittaja ja virkamies. Hän on toiminut valtiosihteerinä vuosina 1979–1981, ajatushautomo Timbron toimitusjohtajana 1981–1983, *[[Svenska Dagbladet]]in* politiikan toimituksen esimiehenä 1983–1991 ja päätoimittajana 1991–2000, Västmanlandin läänin maaherrana 2000–2009 ja Sveriges Radion pääjohtajana 2009–2012.
## Julkaisuja
* *Revolution i små steg* (1981)
* *Dag Hammarskjöld: Den förste moderne svensken* (2005)
## Lähteet
Andreas Schieder

**Andreas Schieder** (s. 16. huhtikuuta 1969 Wien, Itävalta) on itävaltalainen poliitikko ja europarlamentaarikko. Hän edustaa Itävallan sosiaalidemokraattista puoluetta (SPÖ) ja kuuluu Euroopan parlamentin sosialistien ja demokraattien ryhmään.

Schieder on suorittanut kansantaloustieteen maisteriopinnot Wienin yliopistossa ja valmistunut 2002. Opiskeluaikoinaan hän toimi vuosina 1992–1996 puolueensa nuorisojärjestön kansainvälisten asioiden sihteerinä. Valmistuttuaan hän työskenteli vuosina 2002–2007 Wienin työkamarin (lakisääteisen työntekijöiden edustuselimen) talouspoliittisen osaston palveluksessa, ja on tämän jälkeen tehnyt pitkän uran poliitikkona ja virkamiehenä. Vuosina 2008–2013 hän toimi valtiosihteerinä ensin liittokanslerinvirastossa (joulukuuhun 2008 asti), sitten valtiovarainministeriössä.

Schieder on edustanut puoluettaan Wienin kaupunginvaltuustossa vuosina 1997–2006 sekä Itävallan parlamentissa (kansallisneuvosto) vuosina 2006–2008 ja 2013–2019. Euroopan parlamenttiin hänet valittiin ensimmäisen kerran vuonna 2019.

## Lähteet

## Aiheesta muualla

*
Lykaon

**Lykaon** (, ) voi viitata seuraaviin:

## Kreikkalainen mytologia

* Lykaon, Pelasgoksen poika ja Arkadian kuningas
* Lykaon, Priamoksen poika, troijalainen
* Lykaon, lyykialainen, Pandaroksen isä

## Muuta

* Lykaon-maalari (toimi 450–440 eaa.), antiikin kreikkalainen vaasimaalari
* *[[Hyeenakoira|Lycaon]]*, hyeenakoirien eli savannikoirien suku
* 4792 Lykaon, troijalainen asteroidi
Lykaon (Priamoksen poika)

**Lykaon** (, ) oli kreikkalaisessa mytologiassa Priamoksen ja Laothoen poika. Troijan sodan aikana Akhilleus sieppasi tämän ollessa katkomassa oksia puutarhassa, ja myi hänet orjaksi. Hänet kuitenkin ostettiin vapaaksi ja hän pääsi takaisin Troijaan. Kaksitoista päivää myöhemmin hän kohtasi Akhilleuksen taistelussa tämän kostaessa raivoisasti Patrokloksen kuolemaa. Lykaon tarttui Akhilleuksen polviin ja rukoili armoa, joko lunnasvaatimuksen varjolla tai Patrokloksen jalomielisyyteen vedoten, mutta Akhilleus surmasi tämän säälittä. Lykaonilla oli kaksi poikaa, Pandaros ja Iapyks.

Lykaonin mukaan on nimetty asteroidi 4792 Lykaon.

## Lähteet

## Aiheesta muualla
Erhard

**Erhard** (myös kirjoitusasuissa **Erhart, Ehrhard, Erhardt**) on saksalainen miehen etunimi.

Nimen aineksina ovat germaaniset ’kunniaa, arvostusta’ (muinaisyläsaksan *era*) ja ’kovaa, urheaa, voimakasta’ *(harti)* merkitsevät sanat. Erhard oli 1930-luvulle saakka Saksan suosituimpia poikalapsille annettuja nimiä. 

## Tunnettuja Erhardeja ja Ehrhardteja

* Erhard Büttner (1592–1625), saksalainen säveltäjä
* Erhard Heiden (1901–1933), saksalainen SS-johtaja
* Erhard Jakobsen (1917–2002), tanskalainen poliitikko
* Erhard Keller (s. 1944), saksalainen pikaluistelija
* Erhard Kuusisto (1870–1958), suomalainen baptistisaarnaaja
* Erhard Loretan (1959–2011), sveitsiläinen vuorikiipeilijä
* Erhard Melcher (s. 1939), saksalainen liikemies
* Erhard Milch (1892–1972), saksalainen kenraali
* Ehrhardt Post (1881–1947), saksalainen shakinpelaaja

* Erhard Wikfeldt (1912–2000), ruotsalainen urkuri ja säveltäjä
* Erhard Wunderlich (1956–2012), saksalainen käsipalloilija

## Erhard (Ehrhardt) sukunimenä

* Heinrich Ehrhardt (1840–1928), saksalainen insinööri, keksijä ja tehtailija
* Ludwig Erhard (1897–1977), saksalainen poliitikko, Saksan liittokansleri

## Lähteet
Frank Ochberg

**Frank M. Ochberg** (s. 1940) on yhdysvaltalainen psykiatri, joka on tutkinut traumaperäistä stressihäiriötä ja sen hoitoa. Hän on yksi nykyaikaisen psykotraumatologian perustajista. Hän toimitti ensimmäisen kirjoituksen traumaperäisen stressihäiriön hoidosta ja oli mukana määrittelemässä sen kriteereitä.

Ochberg sai humanististen tieteiden kandidaatin oppiarvon Harvardin yliopistosta ja lääketieteen tohtorin oppiarvon Johns Hopkinsin yliopistosta. Hän työskenteli vuosina 1969–1979 monissa tehtävissä National Institute of Mental Healthissa ja johti tämän jälkeen kolmen vuoden ajan Michiganin mielenterveyden laitosta. Sittemmin hän on toiminut kliinisenä psykiatrian professorina Michiganin osavaltionyliopistossa. Ochberg on työskennellyt muun muassa traumatisoituneiden sotaveteraanien parissa. Hän myös perusti sotatoimialueilla työskennelleiden traumatisoituneiden toimittajien tueksi Dart Center for Journalism and Trauman. Vuonna 1993 hän oli perustamassa Gift from Within -järjestöä.

Ochberg sai International Society for Traumatic Stress Studiesin palkinnon elinikäisistä saavutuksista. Hän kannattaa traumatisoituneiden kohtaamista yksilöllistä lähestymistapaa hyödyntävässä terapiassa. Hän on ollut mukana toimittamassa kirjoja ja julkaissut yli sata artikkelia traumaattisesta stressistä. Ochberg esiintyi vuonna 2019 Josh Aronsonin ohjaamassa dokumentissa *To Be of Service*.

## Lähteet
Kajaanin vapaaseurakunta

**Kajaanin vapaaseurakunta** on Kajaaniissa toimiva vapaaseurakunta. Se kuuluu Suomen Vapaakirkko -kirkkokuntaan ja on perustettu vuonna 1945. Sen nykyinen toimitila on sijainnut vuoden 2024 alusta alkaen kaupungin keskustassa Sammonkadulla. Seurakunnan toimintaan kuuluu sunnuntaisin järjestettävä jumalanpalvelus.

## Kulttuuri
Kajaanin vapaaseurakunta kuvaa toimintaansa siten, että sille on ominaista iloisuus ja avoimuus. Jokaisella on mahdollisuus palvella, ja esim. ViaDian tekemä diakoniatyö on yksi toimintamuoto. Seurakunnan tärkeänä vaikuttajana on yhteiskritillisyys, joka tukee vapaakirkollisuuteen kuuluvaa allianssiteemaa. Tämän toteuttamiseksi seurakunta tekee mediatyötä TV7-kanavan Studiosavo-sarjan kautta

## Katso myös
* Suomen teologinen opisto
* Suomen Viikkolehti

## Lähteet
András

**András** on unkarilainen miehen etunimi.

Nimi András on unkarilainen muoto kreikkalaisperäisestä, raamatullisesta Andreas-nimestä. Nimi on ollut Unkarissa tavallinen jo keskiajalta saakka, ja vielä 1980-luvulla se oli 13:nneksi suosituin poikalapsille annetuista nimistä. Sen jälkeen nimen suosio on jonkin verran laskenut. Vuonna 2024 sen sai ensimmäiseksi etunimekseen Unkarissa 365 poikalasta.

Saman nimen toinen suosittu unkarilainen muoto on Endre. Árpád-suvun Andreas-kuninkaiden nimistä on unkarinkielisessä kirjallisuudessa käytetty molempia muotoja, sekä *András* että *Endre.*

## Tunnettuja András-nimisiä

* András Adorján (1950–2023), unkarilainen shakinpelaaja
* András Arató (s. 1945), ”Hide the Pain Harold” -meemikuvista tunnettu unkarilainen insinööri
* András Balczó (s. 1938), unkarilainen nykyaikainen viisiottelija
* András Bodnár (s. 1942), unkarilainen vesipalloilija
* András Báthory (k. 1599), unkarilainen kardinaali ja Transilvanian ruhtinas
* András Dugonics (1740–1818), unkarilainen kirjailija
* András Fáy (1786–1864), unkarilainen kirjailija
* András Gyürk (s. 1972), unkarilainen poliitikko
* András Gárdos (s. 1991), unkarilainen jalkapalloilija
* András Haklits (s. 1977), unkarilais-kroatialainen moukarinheittäjä ja rattikelkkailija
* András Hargitay (s. 1956), unkarilainen uimari
* András Hegedüs (1922–1999), unkarilainen poliitikko
* András Herczeg (s. 1956), unkarilainen jalkapalloilija
* András Katona (s. 1938), unkarilainen vesipalloilija
* András Keve-Kleiner (1909–1984), unkarilainen lintutieteilijä
* András Koroknay-Pál (s. 1976), suomalainen miekkailija
* András Kovács (1925–2017), unkarilainen elokuvaohjaaja
* András Kulja (s. 1989), unkarilainen lääkäri ja poliitikko
* András Kállay-Saunders (s. 1985), unkarilais-yhdysvaltalainen laulaja
* András Lackfi, Transilvanian voivodi 1300-luvulla
* András László (s. 1984), unkarilainen poliitikko
* András Schiff (s. 1953), unkarilaissyntyinen pianisti ja kapellimestari
* András Schäfer (s. 1999), unkarilainen jalkapalloilija
* András Sike (s. 1965), unkarilainen painija
* András József Szennay (1921–2012), unkarilainen munkki
* András Szente (1939–2012), unkarilainen ratameloja
* András Szerafininpoika, Transilvanian voivodi 1200-luvulla
* András Vilnrotter (s. 1967), unkarilainen jalkapalloilija
* András Wanié (1911–1976), unkarilainen uimari

## Lähteet
Albrecht Dümling

**Albrecht Dümling** (s. 1949 Wuppertal) on saksalainen musiikkitieteilijä ja -kriitikko.

Dümling opiskeli Essenissä, Wienissä ja Berliinissä kirkko- ja koulumusiikkia, musiikkitiedettä, germanistiikkaa ja journalismia. Vuonna 1978 hän väitteli tohtoriksi Carl Dahlhausin ohjauksessa monialaisella väitöskirjalla Arnold Schönbergistä ja Stefan Georgesta. Dümling julkaisi vuonna 1985 teoksen *Laßt euch nicht verführen – Brecht und die Musik*, joka oli ensimmäinen kattava esitys Bertolt Brechtin yhteistyötä säveltäjien kanssa. Hän oli vuonna 1994 mukana perustamassa Kansainvälistä Hanns Eisler -seuraa. Dümling saattoi alulle Hanns Eislerin kokonaistuotannon painoksen ja järjesti useita tapahtumia Eislerin juhlavuodelle 1998 muun muassa Berliinissä, Los Angelesissa ja São Paulossa. Hän toimi myös Hanns Eisler -uutiskirjeen päätoimittajana. Hän työskenteli musiikkikriitikkona *[[Der Tagesspiegel]]issä* vuosina 1978–1998, sitten *[[Frankfurter Allgemeine Zeitung]]issa* ja *[[Neue Musikzeitung]]issa*. Dümling oli useita kausia Saksan kriitikkoliiton musiikkituomariston puheenjohtajana.

Dümling kirjoitti tekstit näyttelyyn *Entartete Musik – eine kommentierte Rekonstruktion (Düsseldorf 1938/1988)*, joka kiersi yli 50:ssä kaupungissa kansainvälisesti. Hän valvoi yhteistyössä Los Angelesin filharmonikkojen kanssa näyttelyn yhdysvaltalaista versiota ollessaan kutsuttuna Getty Research Instituteen tutkijaksi vuosina 1989–1990. Dümling oli neuvonantajana *Entartete Musik* -levytyshankkeessa. Hän toimi puheenjohtajana natsien vainoamien säveltäjien teoksia esiin tuoneessa musica reanimata -seurassa vuosina 1990–1997 ja jälleen vuodesta 2002. Hankkeelle myönnettiin Kritikerpreis für Musik vuonna 2006. Dümling toimitti kirjasarjan *Verdrängte Musik*. Hän on kirjoittanut muun muassa säveltäjä Leon Jesselistä.

Dümling johti vuosina 2000–2004 Berliinin teknillisen yliopiston Antisemitismin tutkimuskeskuksen ja Australian kansalliskirjaston hanketta saksankielisistä muusikoista maanpaossa Australiassa. Hän teki aiheesta julkaisun *Die verschwundenen Musiker*. Työstään natsien vainoamien muusikoiden uudelleen löytämisen parissa Dümling sai vuonna 2007 ensimmäisen KAIROS-palkinnon.  Dümling on Lontoon yliopiston Royal Hollowayn *Honorary Research Associate*.

## Lähteet
Aspirant Herber (1912)

**Aspirant Herber** oli Ranskan laivaston Spahi-luokan 450 tonnin hävittäjä ensimmäisessä maailmansodassa.

## Valmistus
Alus tilattiin helmikuussa 1910 Arsenal de Rochefortilta, missä köli laskettiin joulukuussa 1910. Alus laskettiin vesille 30. huhtikuuta 1912 ja otettiin palvelukseen koeajoja varten toukokuussa 1912. Alus otettiin palvelukseen elokuussa 1912.

## Palvelus
Alus liitettiin 1912 1re Armée navalen 2. hävittäjälaivueeseen. Ensimmäisessä maailmansodassa alus oli toukokuusta 1915 Adrianmerellä ja vuonna 1919 Mustallamerellä. Alus ajoi 17. lokakuuta 1920 lähellä Sfaxia karille, mistä se irrotettiin. Alus hylättiin 1. joulukuuta 1930, minkä jälkeen se asetettiin myytäväksi. Alus myytiin 1931 Bizertessä romutettavaksi.

## Lähteet
*
*

### Viitteet
Tirailleur (1908)

**Tirailleur** oli Ranskan laivaston Voltigeur-luokan 450 tonnin hävittäjä ensimmäisessä maailmansodassa.

## Valmistus
Alus tilattiin 24. lokakuuta 1906 Bordeaux’sta Chantiers et Ateliers de la Girondelta, missä köli laskettiin 1906. Alus laskettiin vesille 27. marraskuuta 1908 ja otettiin palvelukseen koeajoja varten maaliskuussa 1909. Alus otettiin palvelukseen heinäkuussa 1910.

## Palvelus
Alus liitettiin 15. elokuuta 1910 Välimerelle 1re Escadreen. Vuonna 1914 alus oli 1re Armée navalen 3. hävittäjälaivueessa. Ensimmäisessä maailmansodassa alus oli 1915 alkaen Egeanmerellä ja itäisellä Välimerellä. Se poistettiin alusluettelosta 29. kesäkuuta 1921 ja oli 1921–1922 myynnissä Toulonissa.

## Lähteet
*
*

### Viitteet
Elokuvavuosi 2028

**Elokuvavuosi 2028** käsittelee vuoden 2028 aikana ensi-iltansa saavia elokuvia ja elokuvamaailman merkittäviä tapahtumia.

## Ensi-iltoja
* *[[Ihmeperhe 3]]*
* *[[Lilo & Stitch 2 (vuoden 2028 elokuva)|Lilo & Stitch 2]]*
* *[[The Lunar Chronicles (elokuva)|The Lunar Chronicles]]*
* Nimetön *Sonic the Hedgehog* -spin-off

## Lähteet
Fermentoitu makkara

**Fermentoitu makkara** on makkara, joissa fermentointi tapahtuu yleensä tuotannon alkuvaiheessa. Niihin syntyy tietynasteinen happamuus sen mukaan, miten paljon sokeria fermentoivilla bakteereilla eli maitohappoa tuottavilla bakteereilla on käytettävissä. Fermentoitujen makkaroiden historia ulottuu Välimeren maissa yli 2&nbsp;000 vuoden taakse, mutta fermentoitujen lihavalmisteiden alkuperä on tuntematon.

## Lähteet
Kultahippukeisarikala

**Kultahippukeisarikala** (*Apolemichthys xanthopunctatus*) on keisarikaloihin kuuluva kalalaji. Lajia tavataan Tyynenmeren keskiosista.

## Koko ja ulkonäkö
Kultahippukeisarikala kasvaa suurimmillaan noin 25 cm pitkäksi. Laji on ruumiinmuodoltaan soikea, litteähkö ja suhteellisen korkearuumiinen. Kalan selkä- ja peräevät ovat suhteelliset pitkät ja pyrstöevä on pyöreäkärkinen. Rintaevät ovat kolmionmuotoiset. Täysikasvuisten ja nuorten kultahippukeisarikalojen väritys poikkeaa toisistaan. Nuoret kalat ovat keltaisia ja ruumiissa on harmahtavia pyrstyjuovia. Pyrstöntyvessä on musta täplä ja otsasta silmien poikki kulkee musta pystyjuova. Täysikasvuisten kultahippukeisarikalojen ruumis on pohjasävyltään ruskehtava ja ruumiissa on runsaasti pieniä keltaisia täpliä ja pää on keltainen. Otsassa ja kiduskannessa on musta täplä. Lajin huulet ovat siniset ja selkä-, perä- ja pyrstöevät ovat mustat ja sinireunaiset.

## Levinneisyys ja elintavat
Kultahippukeisarikalaa esiintyy Naurulta Gilbert- ja Linesaarille ulottuvalta alueelta. Lisäksi sitä on istutettu Oahun saaren lähistölle. Lajin elinympäristöä ovat koralliriuttojen reuna-alueet. Se liikkuu yksin, pareittain tai joskus pieninä parvina.  Kultahippukeisarikalan ravintoa ovat sienieläimet ja vaippaeläimet, mutta akvaarioissa ne syövät myös pieniä äyriäisiä. Kultahippukeisarikalat muodostavat haaremin ja kutu tapahtuu avoveteen. Naaraat voivat vaihtaa sukupuoltaan koiraaksi, ja useimmiten tämä tapahtuu hallitsevan koiraan kuoltua.

Kultahippukeisarikalaa voidaan pitää merivesiakvaarioissa.

## Lähteet
Bruno Jäntti

**Bruno Jäntti** (s. 1985) on suomalainen väitöskirjatutkija, joka on toiminut tutkivana toimittajana ja vaikuttanut ihmisoikeusaktivistina.
 
Jäntti perusti vuonna 2009 ICAHD-järjestön (Israeli Committee Against House Demolitions) Suomen-haaran ja oli mukana tekemässä sen *Suomen ja Israelin vaiettu asekauppa* -selvitystä. Enää hän ei osallistu ICAHDin toimintaan. Hän toimi vuonna 2024 EU:n Israel-politiikan tutkijana ja valmisteli väitöskirjaa.

Jäntin äidinisä oli juutalaistaustainen.

Kansanedustaja Ben Zyskowicz kutsui vuonna 2025 Jänttiä ”Hamas-aktivistiksi” arvostellessaan tämän esittämistä Yleisradiossa puolueettomana asiantuntijana mutta pahoitteli virhettään jälkeenpäin ja sanoi tarkoittaneensa ”Palestiina-aktivistia”. Zyskowicz viittasi Jäntin *Helsingin Sanomissa* julkaistuun kirjoitukseen, jossa Jäntti vastusti Trumpin rauhansuunnitelmaa puutteelliseksi ja palestiinalaisten itsemääräämisoikeuden ohittavaksi. Jäntti piti Zyskowiczin lausuntoa törkeänä ja harkitsi jatkotoimia. Hän on kertonut arvostelleensa Hamasia pitkään julkisesti.

## Teokset
* 

## Lähteet
Iira Laatunen

**Iira Laatunen** (s. 2. huhtikuuta 1991) on suomalainen uimahyppääjä. Hänen valmentajanaan toimi Satu Uusitalo.

Laatunen on voittanut Pohjoismaiden mestaruuden yhdeksän kertaa. Suomen mestaruuden hän on voittanut 30 kertaa naisten sarjassa ja 8 kertaa nuorten sarjoissa. Euroopan mestaruuskilpailuissa Laatunen on sijoittunut parhaimmillaan viidenneksi joukkuelajissa Heikki Mäkikallion kanssa vuonna 2013.

FINA Diving Grand Prix -kiertueella Laatunen on voittanut kaksi kertaa pronssia naisten kolmen metrin ponnahduslaudan parihypyissä. Molemmilla kerroilla hänen parina toimi Taina Karvonen.

## Lähteet
Rakastamme vain toisiamme (albumi)

**Rakastamme vain toisiamme** on suomalaislaulaja Markku Aron kolmastoista, vuonna 1991 julkaistu studioalbumi. Yksi albumin tunnetuimmista kappaleista on ”Yksi huurteinen”, joka oli parhaimmillaan Suomen radiolistan kolmantena.

## Kappaleet
Kaikki sävellykset Kalervo Halonen & Kristian Jernström, sanoitukset Vexi Salmi ja sovitukset Kalervo Halonen, ellei toisin mainita.

; A-puoli
# 
# 
# 
# 
# 

; B-puoli
# 
# 
# 
# 
# 

## Tekijät
### Muusikot
*Kisu Jernström ja Kim Lönnholm – taustalaulut
*Kassu Halonen – kosketinsoittimet, taustalaulut
*Jari Laasanen – C-Lab -ohjelmointi
*Juha Björninen – kitarat
*Janne Louhivuori – kitarat (1–4, 7–10)
*Jarmo Nikku – kitarat (3, 8–10)
*Jari Heino – bassokitara
*Vesa Aaltonen – rummut (”Yön tummat silmät”)
*Miri Miettinen – rummut (paitsi ”Yön tummat silmät”)

## Tuotanto
*Kalervo Halonen – tuottaja
*Jari Laasanen / MTV-studiot – äänitys ja miksaus

## Lähteet
Heikki Vanharanta

**Jarmo Heikki Valdemar Vanharanta** (s. 15. lokakuuta 1945 Pori) on suomalainen lääkäri ja fysiatrian emeritusprofessori.

Vanharanta syntyi asianajaja Paul Fabian Vanharannan (ent. Vaurio) ja opettaja Aune Kyllikki Heikkilän perheeseen. Hän avioitui 1970 proviisori Pirjo-Riitta Savon kanssa. Vanharanta tuli ylioppilaaksi Turun normaalilyseosta 1964 ja valmistui Turun yliopistosta lääketieteen lisensiaatiksi 1971. Lääketieteen ja kirurgian tohtoriksi hän väitteli Helsingin yliopistossa 1983. Vanharanta sai fysikaalisen lääketieteen ja kuntoutuksen erikoislääkärin pätevyyden 1976. 

Vanharanta oli Lounais-Hämeen aluesairaalan apulaislääkäri 1971–1972, Kansaneläkelaitoksen apulaislääkäri 1972–1973 ja asiantuntijalääkäri 1975–1985, Turun yliopistollisen keskussairaalan apulaislääkäri 1973–1976, Invalidisäätiön sairaalan lääkäri 1974–1975, Kunnallisen eläkelaitoksen lääkäri 1976–1979 ja Helsingin yliopistollisen keskussairaalan erikoislääkäri 1980–1987. Oulun yliopistossa hän oli fysiatrian dosentti 1987–1989, vt. professori 1987–1989 ja professori vuodesta 1989. Hän oli myös Oulun yliopistollisen sairaalan ylilääkäri vuodesta 1989. Vanharanta oli vieraileva tutkija Texasin yliopistossa Dallasissa 1985–1986 ja 1993–1994. Hän on julkaissut tutkimuksia tukirangan työkyvystä, kuntoutuksesta, kokeellisesta nivelrikosta ja selkäsairauksista.  

## Lähteet
Eric Drummond

**James Eric Drummond** (17. elokuuta 1876 Fulford – 15. joulukuuta 1951 Rogate) oli brittiläinen poliitikko ja diplomaatti. Hän oli Kansainliiton ensimmäisenä pääsihteerinä vuosina 1919–33.

## Ura

Drummondin poliittinen ura alkoi vuonna 1900, kun hän alkoi työskennellä Britannian ulkoministeriössä. Vuonna 1906 hän aloitti työt Lord Edmond Fitzmauricen, Ulkoministeriön parlamentaarisen alisihteerin yksityissihteerinä. Vuosina 1908 ja 1910–11 Drummond toimi Sir Edward Grayn ja pääministeri Herbert Henry Asquithin yksityissihteerinä. Drummond toimi vielä vuosina 1915–1919 Arthur Balfourin sihteerinä, ja vuosina 1918–1919 hän edusti Britanniaa ensimmäisen maailmansodan rauhanehtoja käsittelevässä Pariisin rauhankonferenssissa. Drummond teki hyvää työtä, ja muiden ehdokkaiden karsiinnuttua pois hänet valittiin vuonna 1919 Kansainliiton ensimmäiseksi pääsihteeriksi.

Kansainliiton pääsihteerinä Drummond keskittyi kansainvälisten suhteiden lisäksi pitkälti liiton sisäisiin asioihin, kuten budjetin valmisteluun, liiton pääkonttorin suunnitteluun ja lautakuntien nimittämiseen. Hän tuki ja arvosti työntekijöitä ja laati Kansainliittoa seuraavassa YK:ssakin käytössä olevan hyvien työolojen konseptin.

Drummond irtisanoutui Kansainliiton pääsihteerin työstään vuonna 1933 ja hänen seuraajakseen tuli hänen entinen neuvonantajansa Joseph Avenol. Drummond ryhtyi Britannian Italian-suurlähettilääksi Roomassa. Hän teki tätä työtä vuoteen 1939 saakka.

Vuonna 1937 Drummondin isä kuoli, jolloin hän peri Perthin jaarlin arvonimen ja pääsi Yhdistyneen kuningaskunnan ylähuoneeseen.

Drummond palasi Englantiin vuonna 1939 ja ryhtyi toisen maailmansodan sytyttyä Tiedotusministeriön pääneuvonantajaksi, jossa roolissa hän toimi vain vuoteen 1940 saakka.

Drummond toimi liberaalipuolueen varajohtajana vuosina 1946–1951 eli kuolemaansa asti.

## Perhe

Drummondin vanhemmat olivat isä James Drummond ja äiti Margaret Smythe. Hän oli perheen kolmesta lapsesta vanhin ja ainoa poika, mutta hänellä oli isänsä aiemmasta avioliitosta myös kaksi puolisiskoa ja yksi puoliveli.

Drummond solmi avioliiton Angela Mary Constable Maxwellin kanssa 20. huhtikuuta 1904. Parillw syntyi neljä lasta: kolme tytärtä ja yksi poika.

## Lähteet
Endre

**Endre** on miehen etunimi, jota käytetään myös sukunimenä.

Unkarissa Endre on nimen *[[András]]* rinnakkaismuoto eli kansainvälisesti tunnetun, raamatullisen *[[Andreas]]*-nimen variantti. Árpád-suvun historiallisista Andreas-kuninkaista (Andreas I, Andreas II, Andreas III) ovat Unkarin historiankirjoituksessa olleet käytössä molemmat nimimuodot, sekä *András* että *Endre*. Endre-nimi on tunnettu Unkarissa vuosisatojen ajan, 2000-luvun alussa se oli yleisyyslistojen keskivaiheilla, ei kärjessä mutta ei aivan harvinainenkaan. Vuonna 2006 se oli Unkarin miesväestön etunimistä 52:nneksi yleisin ja ensimmäisenä etunimenä 14 676 miehellä.

Norjalainen miehennimi Endre on skandinaavista perua. Se on tulkittu lyhentymäksi muinaisskandinaavisesta muodosta *Eindriði*, jonka osina saattaisivat olla sanat *einn* ’yksi, yksin’ ja *ríða* ’ratsastaa’. Norjassa vuonna 2025 Endre oli ensimmäisenä etunimenä 2881 miehellä ja sukunimenä 31 henkilöllä.

## Tunnettuja Endrejä

* Endre Ady (1877–1919), unkarilainen runoilija
* Endre Botka (s. 1994), unkarilainen jalkapalloilija
* Endre Fejes (1923–2015), unkarilainen kirjailija
* Endre Gyulay (1930–2024), unkarilainen roomalaiskatolinen piispa
* Endre Kabos (1906–1944), unkarilainen miekkailija
* Endre Kelemen (s. 1947), unkarilainen korkeushyppääjä
* Endre Kolár (1950–2014), unkarilainen jalkapalloilija
* Endre Lekve (1833–1882), norjalainen insinööri
* Endre Molnár (s. 1945), unkarilainen vesipalloilija
* Endre Strømsheim (s. 1997), norjalainen ampumahiihtäjä
* Endre Tilli (1922–1958), unkarilainen miekkailija
* Endre Wolf (1913–2011), unkarilaissyntyinen viulisti ja musiikkipedagogi

## Endre sukunimenä

* Lena Endre (s. 1955), ruotsalainen näyttelijä
* László Endre (1895–1946), unkarilainen virkamies ja poliitikko

## Muuta nimen käyttöä

* Endre, pitäjä Gotlannissa 
* Endre IF, ruotsalainen urheiluseura

## Lähteet
Günther Sidl

**Günther Sidl** (s. 19. maaliskuuta 1975 Sankt Pölten, Ala-Itävalta) on itävaltalainen poliitikko ja europarlamentaarikko. Hän edustaa Itävallan sosiaalidemokraattista puoluetta (SPÖ) ja kuuluu Euroopan parlamentin sosialistien ja demokraattien ryhmään.

Sidl on opiskellut viestintää ja valtiotiedettä Wienin yliopistossa, valmistunut maisteriksi 2004 ja väitellyt valtiotieteen tohtoriksi 2014. Työuransa hän aloitti puolueen nuorisojärjestön kampanjakoordinaattorina 1997–1998 ja on sen jälkeen toiminut enimmäkseen puolue-, järjestö- ja hallintotehtävissä. Vuosina 2013–2019 hän johti Wienin Urania-kansalaisopistoa.

Sidl on istunut kotikaupunkinsa Petzenkirchenin kunnanvaltuustossa 2009–2018 ja uudelleen helmikuusta 2025 lähtien. Vuosina 2013–2019 hän edusti SPÖ:tä Ala-Itävallan maapäivillä. Euroopan parlamenttiin hänet valittiin ensimmäisen kerran vuoden 2019 vaaleissa.

## Lähteet

## Aiheesta muualla

*
Vaasan Palloseura

**Vaasan Palloseura** (lyh. **VPS**) on vaasalainen urheiluseura. Vaasan Palloseura perustettiin 26. syyskuuta 1924 Fischerin kahvilassa. Seuran lajivalikoimaan kuuluu nykypäivänä jalkapallo ja keilailu, mutta aiemmin seuran lajivalikoimassa on ollut myös jääkiekko ja jääpallo.

Vaasan Palloseura on voittanut suomenmestaruuden jalkapallossa vuosina 1945 ja 1948.

## Jaostot ja joukkueet
### Jalkapallo

#### Miehet
Vaasan Palloseuran jalkapallon edustusjoukkue osallistui ensimmäistä kertaa jalkapallosarjoihin keväällä 1925. VPS osallistui ensimmäiselle SM-sarjakaudelle vuonna 1930. VPS:n menestyksekkäintä aikaa oli 1940-luku, jolloin se voitti kaksi Suomen mestaruutta vuosina 1945 ja 1948. Kauden 1977 jälkeen joukkue putosi pitkäksi aikaa pääsarjan ulkopuolelle, ja Veikkausliigan käynnistyessä 1990 VPS pelasi II-divisioonassa.

#### Naiset

VPS:n naistenjoukkue perustettiin vuonna 2022 FC Sportin edustuksen kokoonpanolla. Joukkue pelaa Naisten Kakkosessa.

#### Farmijoukkue

VPS Akatemia siirtyi VPS Oy:n alaisuuteen VPS Juniorit ry:ltä vuonna 2020 pelaten seuraavana kautena Kolmosta. VPS Akatemia nousi kauden 2024 jälkeen Kakkoseen.

#### Juniorit

VPS:llä on juniorijoukkueet poikien ikäluokissa. Lisäksi toimintaa on tyttöjen puolella D-tytöistä B-tyttöihin. VPS:n juniorijoukkueet toimivat VPS Juniorit ry:n alaisuudessa. VPS Junioreiden alaisuudessa myös toimii aikuisten joukkue, joka pelaa Nelosessa.

### Keilailu

Vuonna 1952 Vaasaan avattiin uusi keilailu halli. Samana vuonna VPS:n alaisuuteen perustettiin keilailujaosto. VPS osallistui seurojen välisiin divisioonakilpailuihin, ja voitti I divisioonan kuudesti 1955–1970 välisenä aikana. VPS:n naiset voittivat keilailun suomenmestaruuden vuonna 1979. Vuonna 2003 jaostolle perustettiin oma seura, VPS Bowling Team ry.

### Entiset joukkueet ja jaostot
#### Jääkiekko
Vuonna 1962 Vaasan Palloseuran luovuttua jääpallosta, seuraan otettiin uutena lajina jääkiekko. VPS:n edustusjoukkue aloitti vuonna 1963 Maakuntasarjasta. Joukkue oli usein lohkonsa paras, päästen Suomensarjan karsintoihin vuosina 1966, 1967 ja 1968. Seurassa luovuttiin jääkiekosta taloudellisten rasitteiden takia.

#### Jääpallo

Jääpallo oli toinen lajeista, jotka kuuluivat Vaasan Palloseuran lajivalikoimaan seuran perustamisen aikaan. VPS pelasi ensimmäisen kerran Mestaruussarjassa vuonna 1938. Yhteensä VPS pelasi Mestaruussarjaa 18 kautta, sijoittuen parhaimmillaan neljänneksi kaudella 1961. VPS:n jääpallojaosto lopetettiin vuonna 1962 joukkueen pudottua Mestaruussarjasta.

## Lähteet
* 

### Viitteet
Faizobodin piiri

**Faizobodin piiri** () on hallintopiiri  Tadžikistanissa. Sen keskus on Faizobodin taajama. Piirin pinta-ala on 874 neliökilometriä. Vuoden 2020 väestönlaskennan mukaan siellä oli 108&nbsp;735 asukasta.

Faizobodin piiri rajoittuu lännessä ja pohjoisessa Vahdatin ja koillisessa Roğunin kaupunkeihin, kaakossa Baldžuvonin piiriin ja etelässä Norakin kaupunkiin. Se sijaitsee Hisorvuorten eteläpuolella Kofarnihonin sivujoen Elokin laaksossa. Etelärajalla virtaa Vaxšjoki. Seudun ilmasto on mantereinen, mutta melko leuto. Vuotuinen sademäärä on laaksoissa 768 millimetriä. Hyötykaivannaisiin kuuluvat rautamalmi, volframi, lyijy, kupari, hopea, antimoni, fosfori, kalkkikivi ja ruokasuola.

Vuonna 1931 perustettuun piiriin kuuluvat Faizobodin taajama sekä Būstonin, Dūstmurod Alijevin, Džavononin, Mehrobodin, Miskinobodin, Qal’aidaštin, Tšašmasorin ja Vašgirdin maalaiskunnat. Kyliä on yhteensä 77. Kaupunkiväestön osuus on 11 prosenttia. Asukkaista lähes kaikki ovat tadžikkeja.

Faizobodin kautta kulkee Dušanbestä Pamirille ja Kirgisiaan johtava maantie. Maan pääkaupunkiin on matkaa 50 kilometriä.

Seudun pääelinkeino on maatalous, joka on erikoistunut karjanhoitoon sekä perunan, vihannesten, viljan, melonien, hedelmien, viinirypäleiden, värisaflorin ja pellavan viljelyyn. Tuotantoeläimiä ovat naudat, lampaat, vuohet, hevoset ja siipikarja. Lisäksi harjoitetaan mehiläistenhoitoa. Teollisuutta edustavat pienet vesivoimalaitokset sekä pienimuotoinen rakennus- ja elintarvikkeiden tuotanto. Varsinkin naisista suuri osa on työttöminä ja miehistä monet työskentelevät muualla siirtotyöläisinä.

Julkisia palveluja ovat peruskoulut, lasten taidekoulu, kulttuuritalot, kirjastot, museo, terveyskeskus ja piirisairaala. Historiallisiin kohteisiin kuuluvat muinaisen Vašgirdin kaupungin rauniot ja Xodža Hotami Asamin mausoleumi.

## Lähteet

## Aiheesta muualla
* Piirin sivusto
Alnwick

**Alnwick** on pikkukaupunki Northumberlandissa Koillis-Englannissa. Sen merkittävin nähtävyys on Alnwickin linna. 

## Maantiede
Alnwick sijaitsee Aln-joen etelärannalla Cheviotkukkuloiden ja Pohjanmeren välillä.

Alnwickin piirikunta ulottuu Pohjanmeren rannikolta Low Newtonin ja Amblen välillä lounaaseen Elsdoniin lähellä Otterburnia ja kattaa noin kolmanneksen Northumberlandin kansallispuistosta.

Alnwickin pääkadun nimi on Bondgate. Katu kulkee vanhassa kaupunginmuurissa olevan Hotspurin tornin kaariportin läpi. Kolme muuta porttia ovat Clayport Gate, Pottergate ja Narrowgate. Keskellä kaupunkia on kolmionmuotoinen tori, jota koristaa kivinen risti muistuttamassa kaupungin asemasta virallisena markkinapaikkana. Torin laidalla on kaupungintalo vuonna 1771 valmistuneessa rakennuksessa. Muita säilyneitä vanhoja rakennuksia ovat Alnwickin luostarin porttirakennus vuodelta 1147 ja 1400-luvun oppikoulu.

Hulne Park ja North Demesne ovat jäänteitä rajaseutuherrojen muinaisista metsästysmaista.

## Historia
Kaupunki on kehittynyt Aln-joen ylityspaikan ympärille, ja sen anglosaksinen nimi ”Aln-Wick” (lausutaan "anik") tarkoittaa ”maatilaa tai kauppapaikkaa Aln-joen varrella”.

Normannien valtakaudella ja jonkin aikaa sen jälkeen kaupunki oli koko Northumberlandin kreivikunnan hallintokeskus. Normannien perustamasta linnasta tuli vuoden 1309 jälkeen Percy-suvun pääasiallinen asuinpaikka. Percyt saivat myöhemmin Northumberlandin jaarlin aseman. Nykyään linnassa asuu Northumberlandin herttua perheineen. Se kunnostettiin 1700-luvulla arkkitehti Robert Adamin johdolla, ja ympäröivän puiston maisemoi Capability Brown. Suuri osa Adamin goottilaisesta työstä korvattiin noin vuonna 1855 Anthony Salvinin johdolla. Silloin sisätilat muutettiin italialaistyyliseksi renessanssipalatsiksi.

Ensimmäinen Northumberlandin herttua (hänen edeltäjänsä olivat jaarleja) rakennutti suurisuuntaisen puutarhan vuonna 1750. Northumberlandin herttuatar uudistutti puutarhat vuonna 1997, ja niistä tuli kaupungin toiseksi merkittävin nähtävyys. Siellä on suihkulähteitä, suuri puumaja ja aidattu ja lukittu myrkkykasvien puutarha.

## Liikenne
Alnwickiin pääsee A1-tietä. Matka Edinburghista kestää 1,5 tuntia ja Newcastlesta 35 minuuttia. Lähin käytössä oleva rautatieasema on 10 minuutin bussimatkan päässä Alnmouthissa. Alnwickin oma rautatieasema on muutettu kirjakaupaksi.


Alnwick Market Cross - geograph.org.uk - 6850733.jpg|Markkinapaikan risti torilla.
The Grand Cascade Alnwick Castle Garden - geograph.org.uk - 7487911.jpg|Alnwickin puutarhan suuri vesiputous.


## Lähteet

## Aiheesta muuualla
* Alnwick, Visit Northumberland
Bror Marklund

**Bror Marklund** (3. joulukuuta 1907 – 18. heinäkuuta 1977) oli ruotsalainen kuvanveistäjä. Hän toimi Ruotsin kuninkaallisen taideakatemian professorina vuosina 1959–1969.
## Teoksia

Arsta centrum 2007 1.jpg|*Gycklarna*, Årsta, Tukholma
Marklund Gestalt i storm.jpg|*Gestalt i storm*, Trelleborg
Marklund Mor och barn.jpg|*Mor och barn*, Kanslihuset, Tukholma
Historiska museet 2.jpg|Historiallisen museon sisäänkäynti, Tukholma
Varbergs torg.jpg|*Badande ungdom*, Varberg

## Lähteet

## Aiheesta muualla
Diane Knippers

**Diane Alison Knippers** (o.s. **LeMasters**, 5. tammikuuta 1952–18. huhtikuuta 2005) oli yhdysvaltalainen konservatiivinen kristillinen johtaja ja protestanttinen maallikko, josta tuli paljon siteerattu kristillisen ortodoksisuuden puolustaja. Hän tuli tunnetuksi erityisesti Insitute on Religion and Democracy-järjestön puheenjohtajana. Hän toimi tehtävässä 12 vuoden ajan. Hän pyrki suostuttelemaan konservatiivit ottamaan tärkeän roolin politiikassa.

Puoluetaustaltaan republikaaninenn Knippers liittyi IRD-instituuttiin pian sen perustamisen jälkeen vuonna 1981. Knippersin johtama I.R.D. sai suurimman osan rahoituksestaan Ahmansoneilta. Knippers oli yksi konservatiivisten johtajien joukossa, jotka auttoivat suostuttelemaan Bushin hallinnon painostamaan Sudanin sisällissodan lopettamista ja kristittyjen sortamisen päättymistä.

Knippers toi esille kristittyjen surmaamista ja vainoamista ja kritisoi niitä, jotka tuomitsivat Israelin ottamatta huomioon ihmisoikeusrikkomuksia muualla maailmassa. Hän yritti uudistaa protestanttisia kirkkoja Yhdysvalloissa kritisoimalla liberalismia, joka hänen mielestään edisti kristillisen perusopin rapautumista. Hän otti esille kiistanalaisia seksuaalisuuteen liittyviä kysymyksiä sekä puhui voimakkaasti radikaalia feministiteologiaa vastaan.

Hänen yhteytensä poliitikkoihin ja tiedotusvälineisiin olivat huomattavasti suuremmat kuin instituutin vaatimaton koko. Helmikuussa 2005 *[[Time]]*-lehti mainitsi hänet yhtenä Yhdysvaltojen 25 vaikutusvaltaisimmasta evankelikaalista.

## Lähteet
Thulin (täsmennyssivu)

**Thulin** voi tarkoittaa seuraavia:

* Thulin, entinen ruotsalainen lentokonetehdas

## Sukunimenä
* Elsa Thulin (1887–1960), ruotsalainen kääntäjä
* Enoch Thulin (1881–1919), ruotsalainen lentäjä ja lentokonesuunnittelija
* Ingrid Thulin (1926–2004), ruotsalainen näyttelijä
* Siv Thulin (1922–1966), ruotsalainen näyttelijä
Soran Ismail

**Soran Ismail** (s. 3. joulukuuta 1987) on ruotsalainen kurditaustainen koomikko ja juontaja. Hän on ollut mukana muun muassa *[[Parlamentet]]*-satiiriohjelmassa ja tehnyt stand upia.
## Lähteet

## Aiheesta muualla
SOTD

**SOTD**, **SoTD** tai **SotD** voi tarkoittaa seuraavia:

* Päivänpaisteisia pässinpäitä, englanniksi *Sons of the Desert*, yhdysvaltalainen elokuva
* Season of the Dead, Necrophagian albumi
* Shadow of the Day, Linkin Parkin kappale
* Shaun of the Dead, brittiläis-ranskalainen elokuva
* Some of These Days, Shelton Brooksin kappale
* Songs of the Damned, Divine:Decayn albumi
* *Songs of the Dusk*, osa suomalaista Anno 1696 -albumia
* Speak of the Devil, Ozzy Osbournen albumi
* Speak of the Devil (video), Ozzy Osbournen konserttivideo
* Stench of the Deceased, Vilen albumi
The Aller Værste!

**The Aller Værste!** oli norjalainen uuden aallon rockyhtye, joka perustettiin Bergenissä vuonna 1979. Sen jäseniä olivat laulaja-kitaristit Chris Erichsen ja Lasse Myrvold, basisti-kosketinsoittajat Sverre Knudsen ja Harald Øhrn sekä rumpali Ketil Kern. Yhtyeen esikoislevy *Materialtretthet* toi heille Spellemannprisen-palkinnon. Yhtye hajosi vuonna 1982, minkä jälkeen Knudsen ja Erichsen perustivat Løver og tiger -yhtyeen. Vuosina 1985–1988 Knudsen, Myrvold ja Øhrn soittivat The Beste -yhtyeessä, ja vuonna 1992 Erichsen ja Øhrn perustivat Ratataboo!-yhtyeen.
## Lähteet
SOTS

**SOTS** tai **SotS** voi tarkoittaa seuraavia:

## Musiikki
* Seasons of the Shake, Giddyupsin albumi
* Sentinels of the Sun, Morianin albumi
* Sermons of the Sinner, KK's Priestin albumi
* Slaughter of the Soul, At the Gatesin albumi
* Sons of the System, Mnemicin albumi
* Survival of the Sickest, Bloodbathin albumi

## Laivat
* Serenade of the Seas, risteilylaiva
* Sovereign of the Seas, M/S Sovereign -risteilylaivan vanha nimi
* Sovereign of the Seas (1637), brittiläinen sotalaiva
* Star of the Seas, risteilylaiva

## Katso myös
* Sots-art, neuvostoliittolainen taidesuuntaus
Elisabeth Dieringer

**Elisabeth Dieringer** (o.s. Dieringer, välillä myös nimellä *Dieringer-Granza,* s. 12. toukokuuta 1974 Villach, Kärnten) on itävaltalainen poliitikko ja europarlamentaarikko. Hän edustaa oikeistopopulistista Itävallan vapauspuoluetta (FPÖ) ja kuuluu Euroopan parlamentissa Euroopan patriootit -ryhmään.

Dieringer on opiskellut historian ja yhteiskuntaopin sekä italian kielen opettajaksi Grazin yliopistossa ja valmistunut maisteriksi 1998. Hän on työskennellyt opettajana eri kouluissa Villachissa ja Spittal an der Draussa vuoteen 2013 saakka ja uudelleen vuodesta 2018 lähtien. Vuosina 2013–2017 hän toimi Kärntenin osavaltion opetushallituksen varajohtajana. Vuosina 2018–2023 hän edusti FPÖ:tä Kärntenin maapäivillä. Euroopan parlamenttiin hänet valittiin vuoden 2024 vaaleissa.

Mediahuomiota Dieringer sai marraskuussa 2021 osallistuttuaan maapäivien istuntoon positiivisesta koronatestituloksesta huolimatta. Hän selitti vahingossa hävittäneensä positiivisesta testituloksesta kertoneen tekstiviestin. Poliisitutkinta viivästyi, koska maapäivät kieltäytyivät peruuttamasta Dieringerin parlamentaarista koskemattomuutta, ja vasta helmikuussa 2024 syyttäjä päätti olla nostamatta syytettä.

## Lähteet

## Aiheesta muualla

*
John Landquist

**John Landquist** (3. joulukuuta 1881 – 2. huhtikuuta 1974) oli ruotsalainen kirjallisuustieteilijä, kriitikko ja psykologi. Hän toimi professorina Lundin yliopistossa vuosina 1936–1946. Landquist kirjoitti kirjallisuusarvosteluja *[[Dagens Nyheter]]iin* ja *[[Aftonbladet]]iin* sekä muun muassa julkaisi August Strindbergin kootut teokset. Hän käytti analyyseissään freudilaisia näkökulmia.

Landquist oli vuosina 1910–1922 naimisissa Elin Wägnerin kanssa.
## Katso  myös
* John Landquistin palkinto

## Lähteet

## Aiheesta muualla

* Svenskt biografiskt lexikon
Siv Thulin

**Siv Matilda D. Thulin** (3. joulukuuta 1922 Tukholma – 5. huhtikuuta 1966) oli ruotsalainen näyttelijä. Hän esiintyi parissakymmenessä elokuvassa vuosina 1942–1954.
## Lähteet

## Aiheesta muualla
Roope Keskinen

**Roope Keskinen** (s. 2. toukokuuta 2001) on suomalainen lentopalloilija, joka edustaa Mestaruusliigassa pelaavaa TUTO Volleyta. Hänen pelipaikkansa on keskitorjuja.

## Ura
Keskinen on kotoisin Pinsiöstä Nokian kupeesta ja hänen kasvattajaseuransa on Ylöjärven Ryhti.

Keskinen opiskeli Kuortaneen urheilulukiossa, jossa hän myös pelasi lentopalloa Ykkössarjassa lukiolinjan joukkueessa.

Ensimmäiset liigaottelunsa Keskinen pelasi kaudella 2020–2021 Tiikereissä, jonne hän siirtyi Kuortaneelta. Hänen ensimmäinen liigaottelunsa oli 10. lokakuuta 2020 pelattu ottelu Tiikerit–Ducks.

Tiikereistä Keskinen siirtyi TUTO Volleyhin, jossa hän on edustanut seuraa useita kausia. Häntä on kuvailtu "monipuoliseksi keskitorjujaksi" ja "liigan parhaimpien leijasyöttäjien joukkoon kuuluvaksi". Keskisen on mainittu olevan myös TUTO Volleyn joukkueen "hengenluoja".

Lentopallouransa ohella Keskinen opiskelee Turun ammattikorkeakoulussa.

## Lähteet
Umpilampi

**Umpilampi** tarkoittaa Suomen kiinteistöoikeudessa yhdellä tilalla sijaitsevaa järveä, joka ei ole yhteydessä muihin vesistöihin kuin rajoitetusti. Umpilampi kuuluu alkuaan yhteen tilaan toisin kuin muut vesialueet, jotka ovat tavallisesti olleet kylien yhteisomistuksessa.

*Laki,* *sisältävä määräyksiä välirajasta vedessä ja vesialueen jaosta* (31-174/1902) määrittelee umpilammen seuraavasti:Järvi, joka on saman tilan alueella eikä ole yhteydessä tämän ulkopuolella olevan vesistön kanssa muutoin kuin puron kautta, jota myöten kala ei voi sanottavassa määrässä kulkea, sekä samanlaatuinen purokin, kuulukoon yksinomaisesti tälle tilalle, ellei niitä jaossa tahi muutoin ole toisin pidetty.Umpilammet ovat poikkeus suomalaisessa vesienomistusjärjestelmässä. Periaate on se, että tilan maiden sisällä sijaitseva pieni vesialue kuuluu kyseiselle tilalle. Pienet vesialueet on aikanaan isojaossa luettu arvottomiksi joutomaiksi ja luettu niitä ympäröiviin tiloihin. Jos kuitenkin lampi sijaitsi talojen rajalla, se ei ollut umpilampi vaan kuului kylän yhteisiin vesiin.

## Lähteet
Irlannin keskuspankki

**Irlannin keskuspankki** (; ) on irlannin keskuspankki; sellaisenaan se vastaa hinta- ja rahoitusvakauden varmistamisesta maassa.

## Historia
Pankki perustettiin 1. helmikuuta 1943 Irlannin rahakomitean (Monetary Commission of Ireland) seuraajaksi. 1. tammikuuta 1972 lähtien se on toiminut vuoden 1971 keskuspankkilain (Central Bank Act 1971) nojalla, joka saattoi päätökseen siirtymisen valuutan tiukasta sidonnasta Englannin puntaan itsenäistymisen jälkeen täysin itsenäiseksi keskuspankiksi.

1960-luvun puolivälissä pankki otti hoitaakseen päivittäiset valuutanvaihtotoimenpiteet, jotka aiemmin olivat valtiovarainministeriön vastuulla. Keskuspankki laajensi toimintaansa vuosikymmenten aikana, mutta käytännössä se pysyi valuuttakomiteana 1970-luvulle asti. Taloustieteilijä Patrick Honohan arvioi valuuttakomiteasta keskuspankkiin siirtymisen onnistumista seuraavasti: "Toisin kuin monissa muissa siirtomaa-ajan jälkeisissä tapauksissa, valuuttakomitean katoamista ei seurannut nopea devalvaatio tai luisuminen lähes pysyvään korkeaan inflaatioon ja vaihdettavuuden puutteeseen."

Keskuspankki aloitti eurokolikoiden tuotannon syyskuussa 1999 Sandyfordissa sijaitsevassa Currency Centre (Irish Mint) -rahapajassa. Tuotettiin yli miljardi kolikkoa, joiden paino oli noin 5 000 tonnia ja nimellisarvo 230 miljoonaa euroa ennen niiden laskemista liikkeelle tammikuussa 2002. Eurosetelien tuotanto alkoi kesäkuussa 2000, jolloin tuotettiin 300 miljoonaa seteliä, joiden arvo oli 4 miljardia euroa. Seteleiden nimellisarvot olivat 5 €, 10 €, 20 €, 50 € ja 100 €. Keskuspankille tuotetut eurosetelit tunnistetaan T-kirjaimella alkavalla sarjanumerolla. Pankki ei alun perin laskenut liikkeeseen 200 tai 500 euron seteleitä, mutta on sittemmin alkanut tehdä niin.

### Irlannin pankkikriisi vuoden 2008 jälkeen
Marraskuussa 2005 keskuspankki totesi, että Irlannin asuntomarkkinat olivat yliarvostettuja 40–60 prosenttia. OECD:n kanssa pidetyn kokouksen pöytäkirjasta kävi ilmi, että vaikka keskuspankki myönsi irlantilaisten kiinteistöjen yliarvostuksen, se pelkäsi romahduksen aiheuttavan "asettamalla sille numeron". Vuonna 2006 Allied Irish Bankin vanhemmat virkamiehet ilmaisivat huolensa keskuspankin stressitestien "riittämättömyydestä". Johto jätti huomiotta oman rahoitusvakausyksikkönsä varoitukset entisen työntekijän mukaan, jonka todistusta parlamentaarisen tutkinnan aikana useat muut työntekijät sekä talous- ja sosiaalitutkimuslaitoksen edustajat kyseenalaistivat pankkien lainojen laajuudesta kiinteistöspekulaattoreille ja -kehittäjille, mikä johti keskeisten tietojen salaamiseen. On raportoitu, että hän yritti estää johtavaa ekonomistia puhumasta maan pankkien haavoittuvuudesta Northern Rockin Irlannin sivukonttorin yhteydessä. Keskuspankki "vesitti" ennen pörssiromahdusta antamiaan talousvaroituksia asuntomarkkinoiden kuplasta, esti kaiken sisäisen viestinnän johtokunnan tasolla poliittisten intressien vuoksi ja "kuriallisesti" salasi asiaankuuluvilta ulkoisilta valvontaviranomaisilta tietoja irlantilaisten pankkien suurista kiinteistökehittäjille tekemistään vastuista.

## Lähteet

## Aiheesta muualla
Kosovon keskuspankki

**Kosovon keskuspankki** () on Kosovon keskuspankki; sellaisenaan se vastaa hinta- ja rahoitusvakauden varmistamisesta maassa.

Se perustettiin 5. kesäkuuta 2008, samana vuonna, jolloin Kosovo julistautui itsenäiseksi Serbiasta. Kosovon tasavallan edustajainhuone hyväksyi lain nro 03/L-074 Kosovon tasavallan keskuspankista. Ennen kuin se perustettiin Kosovon keskuspankiksi, se toimi Kosovon keskuspankkiviranomaisena (albaniaksi: Autoriteti Qendror Bankar i Kosovës). Kosovon virallinen valuutta on euro, jonka Yhdistyneiden Kansakuntien Kosovon-hallinto otti yksipuolisesti käyttöön vuonna 2002. Kosovo ei kuitenkaan ole euroalueen jäsen. CBK:n pääkonttori sijaitsee Pristinassa, Kosovon pääkaupungissa.

## Historia
23. heinäkuuta 2010 Kosovon tasavallan keskuspankin silloinen pääjohtaja Hashim Rexhepi pidätettiin "korruptiosta ja rahanpesusta". EULEXin oikeusvaltio-operaation mukaan "tutkinta koski lahjonnan, veropetoksen, vaikutusvallan väärinkäytön ja rahanpesun epäilyjä". Hänen pidätyksensä herätti merkittävää mediahuomiota, ja televisiomateriaalissa näkyi, kuinka "raskaasti aseistetut" poliisit johdattivat Rexhepin pois toimistostaan. Pidätyksen jälkeen Rexhepiä pidettiin tutkintavankeudessa neljä kuukautta. EULEX suoritti pidätyksen ja tutkinnan. Syytteet nostettiin yli vuoden kuluttua pidätyksestä; EULEXin syyttäjät luopuivat sitten kaikista vakavimmista syytteistä.

Lopulta 11. tammikuuta 2012 päätös tuli lopulliseksi, ja Hashim Rexhepi todettiin syyttömäksi. Syytteet ja vankeusrangaistus maksoivat Hashim Rexhepille kuitenkin hänen paikkansa Kosovon keskuspankin pääjohtajana.

## Lähteet

## Aiheesta muualla
Zetland (yritys)

**Zetland** on vuonna 2012 perustettu tanskalainen mediayhtiö. Yhtiö julkaisee *Zetland*- ja *[[Uusi Juttu]]* -verkkolehtiä, minkä lisäksi se kustantaa kirjoja ja ylläpitää Good Tape -transkriptiopalvelua ja ZEPP-julkaisualustaa.

Alun perin *Zetland* julkaisi artikkeleita kerran kuussa hitaan journalismin tyylillä, mutta vuonna 2016 se siirtyi päivittäisen uutistoimintaan. Tyypillisesti se julkaisee kaksi feature-tyyppistä artikkelia päivässä sekä audiomuotoiset uutiskatkaukset aamuisin ja iltapäivisin.

Vuonna 2025 Zetland laajensi toimintaansa Suomeen, kun Zetlandin suomalainen tytäryhtiö alkoi julkaista *Uusi Juttu* -verkkolehteä. Zetlandin norjalainen tytäryhtiö *Demo* aloittaa julkaisemisen kesällä 2026. Syyskuussa 2025 ruotsalainen mediakonserni Bonnier ilmoitti ostavansa enemmistöomistuksen Zetlandista.

## Lähteet